Афанасий Фет
Когато, замечтан във пролетния мрак…

Превод от руски: Любен Любенов, —

chitanka.info

Когато, замечтан във пролетния мрак,

аз съзерцавам сам небесната царица,

когато заблестят съзвездията пак

и Аргус склопва пак за кротък сън ресница

и наближава пак уреченият час,

очакването ми все по-голямо става

и вече аз стоя, загубил ум и глас,

и всеки нощен звук сърцето ми ранява,

от нетърпение пак целият горя —

ти идваш крадешком, оглеждайки се рядко,

и в твоето лице пак бързам да се взра,

и виждам — ясно е! — и се усмихвам сладко.

„Обичам!“ — казваш ти на моите слова,

и свързвам някак си несвързаните думи,

със своя огнен дъх дъха ти мил ловя,

жадувам твойта гръд и плитките върху ми,

и дълго слушам аз как дълго ти мълчиш,

отдавайки ми се в целувката гореща,

о, колко съм щастлив, о, как щастлив съм, виж!

И жаден за живот до новата ни среща.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.